รัฐบาลไทย-ข่าวทำเนียบรัฐบาล-สนข. จัดสัมมนาเพื่อนำเสนอผลการศึกษา โครงการศึกษานโยบายการลดการใช้พลังงานในภาคคมนาคมขนส่งทางบก
วันศุกร์ที่ 22 กันยายน 2566
สนข. จัดสัมมนาเพื่อนําเสนอผลการศึกษา โครงการศึกษานโยบายการลดการใช้พลังงานในภาคคมนาคมขนส่งทางบก
....
สํานักงานนโยบายและแผนการขนส่งและจราจร (สนข.) กระทรวงคมนาคม จัดสัมมนาเพื่อนําเสนอผลการศึกษาโครงการศึกษานโยบายการลดการใช้พลังงานในภาคคมนาคมขนส่งทางบก โดยมี นายสุรพงษ์ เมี้ยนมิตร รองผู้อํานวยการสํานักงานนโยบายและแผนการขนส่งและจราจร เป็นประธานเปิดการสัมมนา นางสาวกฤติกา บูรณะดิษ ผู้อํานวยการสํานักแผนความปลอดภัย กล่าวรายงาน พร้อมด้วยผู้แทนหน่วยงานต่าง ๆ ที่เกี่ยวข้อง ทั้งจากภาครัฐ ภาคเอกชน รัฐวิสาหกิจ สถาบันการศึกษา และสื่อมวลชน เข้าร่วมการสัมมนา เมื่อวันที่ 22 กันยายน 2566 ณ ห้องบอลรูม 1 ชั้น 6 โรงแรมอมารี วอเตอร์เกท กรุงเทพมหานคร
กระทรวงคมนาคมเล็งเห็นความสําคัญการแก้ไขปัญหาการใช้พลังงานในภาคคมนาคมขนส่งทางบก เนื่องจากปัจจุบันการคมนาคมขนส่งมีการใช้พลังงานโดยรวมของประเทศ ในปี 2565 อยู่ที่ 32,414 พันตันเทียบเท่าน้ํามันดิบ คิดเป็นร้อยละ 38.5 และการขนส่งมีแนวโน้มเติบโตอย่างต่อเนื่องตามการพัฒนาเศรษฐกิจของประเทศอย่างหลีกเลี่ยงไม่ได้ ซึ่งการขนส่งทางบกถือได้ว่าเป็นรูปแบบการขนส่งหลักของประเทศที่มีการใช้พลังงานขั้นสุดท้าย ในปี 2565 สูงถึง 27,950 พันตันเทียบเท่าน้ํามันดิบ คิดเป็นร้อยละ 86.2 และจากการใช้พลังงานในการขนส่ง ในปี 2562 พบว่าสาขาขนส่งปล่อย CO2 อยู่ที่ 76.92 ล้านตันคาร์บอนไดออกไซด์เทียบเท่า คิดเป็นร้อยละ 29.5 ของการปล่อย CO2 ในภาคพลังงาน โดยการขนส่งทางบก มีสัดส่วนร้อยละ 95.6 ของการปล่อย CO2ในสาขาขนส่ง หากไม่มีการรองรับการเติบโตดังกล่าว จะส่งผลให้เกิดการขนส่งที่สิ้นเปลืองพลังงานและเกิดการปล่อยมลพิษมากยิ่งขึ้น
นายสุรพงษ์ เมี้ยนมิตร กล่าวว่า กระทรวงฯ ได้มอบหมายให้ สนข. จัดทําโครงการศึกษาฯ โดยมีวัตถุประสงค์เพื่อศึกษาและกําหนดนโยบายการลดการใช้พลังงานในภาคคมนาคมขนส่งทางบกของประเทศไทย และจัดทําแผนการดําเนินการลดการใช้พลังงานและลดการปล่อยก๊าซเรือนกระจกในภาคคมนาคมขนส่งทางบกของประเทศไทย พ.ศ. 2566 - 2580 เพื่อเป็นแผนการดําเนินงานที่ช่วยให้หน่วยงานในภาคคมนาคมและหน่วยงาน ที่เกี่ยวข้อง มีกรอบแนวทางในการพัฒนาระบบคมนาคมในด้านการเพิ่มประสิทธิภาพการใช้พลังงานในระบบขนส่งที่เป็นมิตรต่อสภาพภูมิอากาศ และสามารถบรรลุเป้าหมายการลดการใช้พลังงานของประเทศได้อย่างเป็นรูปธรรม โดยแผนการดําเนินงานฯ แบ่งออกเป็น 3 ระยะ ประกอบด้วย แผนระยะสั้น 0 - 5 ปี (พ.ศ. 2566 - 2570) แผนระยะกลาง 6 - 10 ปี (พ.ศ. 2571 - 2575) และแผนระยะยาว 11 - 15 ปี (พ.ศ. 2576 - 2580) ซึ่งจากการประเมินภายใต้แผนการดําเนินการฯ พบว่า หากมีการดําเนินงานตามแผนที่วางไว้ ดังนี้
- แผนระยะสั้น ณ ปี 2570 การขนส่งทางบก จะมีศักยภาพในการลดการใช้พลังงานรวม 4,260.76 พันตันเทียบเท่าน้ํามันดิบ (ktoe) และศักยภาพในการลดการปล่อยก๊าซเรือนกระจกรวม 10.07 ล้านตันคาร์บอนไดออกไซด์เทียบเท่า (MtCO2e)
- แผนระยะกลาง ณ ปี 2575 การขนส่งทางบก จะมีศักยภาพในการลดการใช้พลังงานรวม 12,582.40 ktoe และศักยภาพในการลดการปล่อยก๊าซเรือนกระจกรวม 36.09 MtCO2e
- แผนระยะยาว ณ ปี 2580 การขนส่งทางบก จะมีศักยภาพในการลดการใช้พลังงานรวม 15,918.21 ktoe และศักยภาพในการลดการปล่อยก๊าซเรือนกระจกรวม 51.86 MtCO2e
ทั้งนี้ หากเปรียบเทียบกับเป้าหมายการมีส่วนร่วมที่ประเทศกําหนด (Nationally Determined Contribution: NDC) จากการประเมินภายใต้แผนการดําเนินการฯ พบว่า ณ ปี 2573 หรือ ค.ศ. 2030 การขนส่งทางบก จะมีศักยภาพในการลดการใช้พลังงานรวม 11,169.84 ktoe และศักยภาพในการลดการปล่อยก๊าซเรือนกระจกรวม 30.04 MtCO2e จากที่กล่าวมาในข้างต้น หากหน่วยงานในภาคคมนาคมและหน่วยงานที่เกี่ยวข้องด้านการลดการใช้พลังงาน การปล่อยก๊าซเรือนกระจก และการลดฝุ่นละอองขนาดเล็ก PM 2.5 ขับเคลื่อนโครงการและมาตรการตามแผนการดําเนินการลดการใช้พลังงานและลดการปล่อยก๊าซเรือนกระจกในภาคคมนาคมขนส่งทางบกของประเทศไทย พ.ศ. 2566 - 2580 จะช่วยให้ประเทศสามารถบรรลุเป้าหมายการเพิ่มประสิทธิภาพการใช้พลังงาน เพื่อนําไปสู่ความมั่นคงทางพลังงาน และเป้าหมายการลดก๊าซเรือนกระจก เพื่อนําไปสู่การเติบโตอย่างยั่งยืนบนสังคมที่เป็นมิตรต่อสภาพภูมิอากาศ รวมทั้งเป็นการส่งเสริมความร่วมมือระหว่างหน่วยงานในภาคคมนาคมและหน่วยงานที่เกี่ยวข้อง เช่น กระทรวงคมนาคม กระทรวงพลังงาน กระทรวงทรัพยากรธรรมชาติและสิ่งแวดล้อม กระทรวงการคลัง กระทรวงอุตสาหกรรม และกรุงเทพมหานคร ที่เห็นความสําคัญและประโยชน์ในการดําเนินโครงการให้บรรลุเป้าหมายที่กําหนด สําหรับการจัดสัมมนาในครั้งนี้ มุ่งหวังให้เกิดการบูรณาการจากทุกหน่วยงานที่เกี่ยวข้อง เพื่อร่วมให้ข้อเสนอแนะและรับฟังความคิดเห็นเพื่อนําไปใช้พัฒนามาตรการลดการใช้พลังงาน ลดการปล่อยก๊าซเรือนกระจก และลดการปล่อย PM 2.5 ในภาคขนส่งทางบกให้มีประสิทธิภาพมากยิ่งขึ้น ซึ่งผลลัพธ์ที่ได้มาเป็นผลลัพธ์ร่วมกันของประเทศ และเป็นประโยชน์ต่อหน่วยงานของภาครัฐใช้เป็นข้อมูลในการตัดสินใจดําเนินนโยบายต่อไป